Búið er að ráða aftur yfir 100 af þeim 200 starfsmönnum sem Airport Associates á Keflavíkurflugvelli sagði upp í kórónuveirufaraldrinum. Forstjóri félagsins segir að innan skamms verði starfsmenn orðnir jafn margir og þeir voru fyrir faraldurinn. Umferð um flugvöllinn eigi eftir að aukast mikið.
Fyrir kórónuveirufaraldurinn voru um 300 starfsmenn hjá Airport Associates sem sinnir flugvélum og farþegum á Keflavíkurflugvelli. Þegar draga fór úr flugferðum var tveimur þriðju þeirra sagt upp en nú hefur meira en helmingur verið ráðinn aftur.
Sem betur fer þá er þetta bara allt að fara í gang og við höfum verið að endurráða og erum komin með rúmlega 200 manns núna og á leiðinni upp.
Segir Sigþór Kristinn Skúlason, forstjóri félagsins. Hann segir að þeim sem sagt var upp störfum hafi verið boðin störfin sín aftur. Hluti þeirra hafi þegið þau, sumir hafi verið komnir í önnur störf og aðrir farnir úr landi. Hann segir að nokkuð vel hafi gengið að ráða fólk.
En fyrirfram hefði maður haldið að það myndi ganga aðeins betur. Við höfum alveg náð í þá sem við höfum þurft og svo er starfsemin að vaxa eftir því sem líður á sumarið og veturinn, það er búið að vera smá challenge en hefur þó gengið. Þið voruð 300, nú eruð þið rúmlega 200 - hvenær sérðu fyrir þér að þið verðið komin upp í sama starfsmannafjölda og fyrir faraldur? Ég held að það verði ekkert rosalega langt í það. Við eigum eftir að fara yfir þann fjölda eftir því sem Play stækkar og svo eru fleiri félög eins og Easy Jet og Wizz Air og British og þessi félög sem eru að auka mjög mikið. Samkvæmt áætlunum er stöðug aukning eftir því sem líður á veturinn sem er tiltölulega óvanalegt.
Forstjóri Airport Associates á Keflavíkurflugvelli segir að innan skamms verði starfsmenn félagsins orðnir jafn margir og þeir voru fyrir faraldurinn. Umferð um flugvöllinn eigi eftir að aukast mikið.